บังคับคดีเล็งทำดัชนีวัดศก.
กรมบังคับคดีจับมือจุฬาฯ ทำดัชนีชี้วัดบังคับคดี ส่องทิศทางเศรษฐกิจไทย พร้อมยกระดับเป็นศูนย์กลางความรู้อาเซียน
3 ก.พ. 2560

กรมบังคับคดีจับมือจุฬาฯ ทำดัชนีชี้วัดบังคับคดี ส่องทิศทางเศรษฐกิจไทย พร้อมยกระดับเป็นศูนย์กลางความรู้อาเซียน
น.ส.รื่นวดี สุวรรณมงคล อธิบดีกรมบังคับคดี เปิดเผยว่า กรมบังคับคดีได้ร่วมกับจุฬาลงกรณ์มหาวิทยาลัย ศึกษาการจัดทำดัชนีชี้วัดบังคับคดี ที่จะศึกษาวิเคราะห์ผลทวีคูณของการผลักดันสินทรัพย์ว่าจะสามารถมีเงินเข้าไปหมุนเวียนสร้างสภาพคล่องต่อระบบเศรษฐกิจในประเทศโดยรวมอย่างไรบ้าง คาดว่าจะใช้เวลาประมาณ 6-9 เดือน
นอกจากนี้ จะผลักดันข้อมูลการบังคับคดี การขายทอดตลาด ให้เป็นหนึ่งในดัชนีชี้วัดเศรษฐกิจของธนาคารแห่งประเทศไทย (ธปท.) กระทรวงการคลัง และสำนักคณะกรรมการพัฒนาการเศรษฐกิจและสังคมแห่งชาติ (สศช.) เป็นต้น รวมถึงเป็นส่วนหนึ่งในการประกอบการตัดสินใจในเชิงนโยบายการลงทุนของภาครัฐและเอกชน และพัฒนาไปสู่การเป็นศูนย์กลางการพัฒนาองค์ความรู้ด้านบังคับคดีในอาเซียน
“เบื้องต้นยอดการขายอสังหาริมทรัพย์จะมีตัวทวีคูณกับเศรษฐกิจ 3 เท่า ส่วนยอดการขายสินทรัพย์บังคับคดี 1.07 แสนล้านบาท คิดเป็น 1.69% ของผลิตภัณฑ์มวลรวมในประเทศ หรือจีดีพี การศึกษาครั้งนี้จะทำให้ทราบได้ว่าการผลักดันสินทรัพย์บังคับคดีจะมีตัวทวีคูณกับเศรษฐกิจเท่าใด และจะก่อให้เกิดประโยน์กระตุ้นเศรษฐกิจเท่าใด” น.ส.รื่นวดี กล่าว
น.ส.รื่นวดี กล่าวว่า การผลักดันขายทอดตลาดสินทรัพย์บังคับคดีเป็นส่วนหนึ่งการขับเคลื่อนเศรษฐกิจ โดยปีงบประมาณ 2559 สามารถขายสินทรัพย์ได้ 1.07 แสนล้านบาท สูงสุดในรอบ 6 ปี และไตรมาสแรกปีงบประมาณ 2560 มียอดขายสินทรัพย์ได้ประมาณ 3 หมื่นล้านบาท สะท้อนว่าประชาชนยังมีกำลังซื้อและมีความเชื่อมั่นเศรษฐกิจ และในเร็วๆ กรมบังคับคดีจะมีการประมูลออนไลน์และเปิดให้เอกชนมาดำเนินการเปิดประมูลสินทรัพย์ได้ ซึ่งจะกระตุ้นตลาดอสังหาริมทรัพย์ และทำให้ยอดขายเพิ่มขึ้น